《下第献所知三首》
唐代·李山甫

偶向江头别钓矶，等闲经岁与心违。虚教六尺受辛苦，

枉把一身忧是非。青桂本来无欠负，碧霄何处有因依。

春风不用相催促，回避花时也解归。

不识人间巧路岐，只将端拙泥神祇.与他名利本无分，

却共水云曾有期。大抵物情应莫料，近来天意也须疑。

自怜心计今如此，凭仗春醪为解颐。

十年磨镞事锋铓，始逐朱旗入战场。四海风云难际会，

一生肝胆易开张。退飞莺谷春零落，倒卓龙门路渺茫。

今日惭知也惭命，笑馀歌罢忽凄凉。

作者简介：李山甫，唐朝。咸通中累举不第，依魏博幕府为从事。尝逮事乐彦祯、罗弘信父子，文笔雄健，名著一方。诗一卷。